Raši, Richard, minister investícií, regionálneho rozvoja a informatizácie SR (2024-09-10):
Áno, ospravedlňujem sa, pán predsedajúci, ale také klamstvá, čo tu tento teda poradca pre informatizáciu a štátny tajomník hovoril, to je vrchol. Čiže ja vám to aspoň rozpoviem, dobre. Čiže mal pripravený, čiže kritizuje to, že sme nedali zákon o debyrokratizácii. Takže rok to mali pripravené v šuflíku, neurobili nič, Remišová a Hargaš, poradca pre informatizáciu a potom štátny tajomník. Ale medzitým stihli urobiť Slovensko IT, kde osem mesiacov nedali ľuďom žiadnu prácu, prijali sto ľudí, nedali im žiadnu prácu. Vyplatili im mzdy na úrovni 2,7 mil. eur. Žiadna robota, mzdy 2,7 mil. eur. Podarilo sa im prenajať priestory za 240-tisíc eur, ktorý nový manažment, ktorý prišiel po zmene vlády, za týždeň znížil cenu na 120-tisíc eur. Podarilo sa im vyplatiť tu pánovi Hargašovi, poradcovi ministerky Remišovej a potom štátnemu tajomníkovi pre informatizáciu, vyplatiť odmeny 400-tisíc eur manažmentu pri trojmiliónovej strate. Štyristotisíc eur odmeny manažmentu a vybraným ľuďom pri trojmiliónovej strate! Podarilo sa im urobiť to, že išlo o Slovensko IT, čiže firmu, ktorá bola zodpovedná za vytváranie produktov IT štátu, lebo nič iné nemohla robiť. Takže táto firma, ktorá bola expertom štátu na informačné technológie, tak táto firma si za 10-tisíc eur prenajala, vybrala súkromnú firmu, aby jej urobila čo? Webovú stránku. Chápete? Toto sa tam dialo. Toto urobil poslanec Hargaš a toto urobila Remišová a štátny tajomník Hargaš. Takže aby vám bolo jasné, ako IT nie riadili, ale doriadili. Ospravedlňujem sa mu aj takto verejne, že som mu povedal „pajác“, áno, mrzí ma to, nezvyknem takto hovoriť, ale takéto kecy, čo tu rozprával, to je naozaj vrchol drzosti, lebo po nich sme našli jeden, nechcem použiť vulgárne slová, ale obrovský neporiadok. Obrovský neporiadok. Čo sme tam ešte našli? Našli sme Slovensko IT, ktoré zariaďoval pán Hargaš s pani Remišovou, napríklad že napriek tomu, že boli home officey, tak si za tisíc eur objednali barbera do roboty. Páni, čo máte brady, chodíte k barberom, viete, čo to stojí, za tisícku barbera pre zamestnancov napriek tomu, že sú home officey. A potom sme našli ešte aj na pracovisku napr. hrazdu, hej? Čiže toto bolo ich riadenie informatizácie a tu sa bude teraz urážať ako malý chlapec za to, čo spôsobil. Ale vráť... prejdem ešte aj k zákonu, samozrejme, to celé vyústilo trestným oznámením a myslím si, že sa ešte manažmenty aj všetci, čo za to boli zodpovední, poriadne zapotia. Pán poslanec Hargaš mal aj tú drzosť, že sa pýta, a naozaj, fakt ma úprimne mrzí, že som ho urazil, lebo keby neodišiel, tak mu to poviem rovno do očí, hej? Takže, a pýta sa pán poslanec Hargaš, že prečo my posúvame účinnosť zákona o zaručenej konverzii. On sa to pýta? No takže posúvame to preto, lebo to pripravili tak, že nebolo pripravené vôbec nič. Však toto je už druhé a tretie čítanie o tomto zákone, a predsa keby to bolo pripravené, tak to neposunieme, nie? Však neposúvame to preto, lebo to bolo pripravené. A keď tu bola rozprava v prvom čítaní, tak pán poslanec Hargaš sa pýtal, že prečo to posúvame o dva roky. Áno, zapli tímy, oprášili všetko, čo sa dalo. Dnes predložil pán poslanec Malatinec návrh pozmeňujúceho návrhu, ktorý sme vybrali a pripravili my, že to bude len o rok, ale aj vtedy, keď tu pán poslanec Hargaš vystupoval, tak sa pýtal, prečo až o dva roky, prečo nie až o rok, pretože on vedel, že to vôbec nepripravili, a preto vedel, že to jednoducho posunuté musí byť. Pretože keby to bolo pripravené, tak to mohli urobiť oni, a keby to bolo pripravené, tak to dáme už dávno, tak predsa nebudeme posúvať účinnosť niečoho, čo pripravené na ministerstve bolo. Takže ja len pripomínam to preto, lebo pán poslanec Hargaš sa teraz tvári, ako keby padol z neba, ako keby prišiel čistý nepopísaný list. Nie. On je popísaný list, páni, je to list, súčasť knihy pani Remišovej, je to čierna kniha diela regionálneho rozvoja a informatizácie a pán poslanec Hargaš ako jej poradca pre informatizáciu a potom štátny tajomník sa zapísal do tejto knihy hrubými písmenami. Ďakujem pekne.